
Parse transform-ok vizsgálata

A parse transform segítségével az Erlang nyelvben fordításidőben tetszőleges átalakításokat végezhetünk a kód szintaxisfáján. Ezzel egy szintaktikusan helyes kódhoz tetszőleges, akár az eredetitől eltérő szemantikát rendelhetünk. Lehetséges alkalmazása ennek az eszköznek különféle szintaktikus cukorkák implementálása a nyelvre. Egy létező felhasználás például az Erlang nyelv bonyolult rekord szintaxisa helyett lehetővé teszi az egyszerűsített, imperatív nyelveknél megszokott jelölést.
A RefactorErl Erlang programok statikus elemzésének és transzformálásának eszköze. A programok megértésének támogatásához fontos, hogy helyesen tudjon elemezni tetszőleges Erlang kódot, így parse transform-ot tartalmazó kódot is. 
Az alkalmazás eddig nem volt erre felkészítve, nem vette figyelembe annak esetleges változtatásait. Így lehetséges, hogy az az új szemantika, amit a transzformáció vezetett be, elveszett a programozó szeme elől, nem tudta a kód érintett részeinek valódi jelentését megérteni. Ezért szükséges, hogy a program elemzése során kezeljük a parse transform-okat is, figyelembe vegyük azok változtatásait.
Dolgozatomban a parse transformok elemzésének lehetőségeivel foglalkozom, és megadok egy algoritmust, ami anélkül próbálja elemezni az átalakításokat, hogy magát a kódot, annak a szemantikáját vizsgálná.



